
Universitatea din București, parteneră în organizarea ediției din 2024
a Forumului Global al Democrației


Universitatea din București va organiza, în parteneriat cu Europuls - Centrul de expertiză europeană, cu ONG-ul elvețian Democracy International, precum și cu Primăria Municipiului București, ediția din 2024 a Forumului Global al Democrației. 
Evenimentul va avea loc în perioada 15-18 mai 2024 și va reuni la București o comunitate globală diversă de activiști, decidenți și experți care vor aborda probleme presante legate de drepturile directe de participare democratică și civică.
Forumul Global privind Democrația Directă Modernă este o conferință participativă care atrage anual peste 500 de participanți din peste 60 de țări, organizat anual, din 2008, de o coaliție de organizații ale societății civile și instituții locale.  Universitatea din București este parteneră a evenimentului printr-o echipă ce include membrii proiectului de cercetare Horizon TruDem - Trust in European Democracies, derulat de Centrul de Studii de Dezvoltare și Cooperare Internațională al Faculății de Științe Politice.
Perioada în care se va desfășura evenimentul, și anume sfârșitul lunii mai 2024, atât înaintea alegerilor europene cât și în înaintea alegerilor locale și prezidențiale naționale, oferă participanților oportunitatea identificării unei perspective unice asupra peisajului democratic al României și al regiunii.
„Într-o lume în continuă schimbare, democrația este singurul mijloc de a proteja drepturile și valorile fundamentale ale oamenilor. Totuși, democrația nu este un dat, ea trebuie să fie întărită în mod constant: nu doar politicienii și guvernele sunt responsabile pentru asigurarea unei democrații funcționale. Democrația are nevoie și de cooperarea deplină a cetățenilor și a instituțiilor precum universitățile. Universitatea din București a fost una dintre pietrele de temelie ale democrației în România, de la bun început, este alma mater a unei părți semnificative a elitei intelectuale și administrative românești. Ca instituție fondatoare a statului român modern, este firesc ca Universitatea din București să fie de acord să găzduiască Forumul Global 2024 pentru Democrația Modernă Directă în sediul său, pentru a stimula dezbateri active despre democrație, participare, educație, statul de drept, transparență, printre multe alte subiecte importante”, a remarcat conf. univ. dr. Mugur-Dan Zlotea, prorector pentru Studenți și Internaționalizare al Universității din București.
Forumul Global al Democrației de la București va avea ca temă, la ediția din 2023, conceptul de „încredere”. Astfel, pe parcursul celor patru zile ale evenimentului vor fi explorate mai multe subiecte cheie, cum ar fi participarea tinerilor în procesul decizional, democrația directă și participarea la deciziile UE, legătura dintre mass-media și democrație și ramificațiile războiului din Ucraina.
„Vrem să acordăm o atenție deosebită apariției și dezvoltării de noi instrumente de democrație în regiunea Mării Negre. Cetățenia activă are o istorie lungă în regiune, dar s-a confruntat cu multe obstacole. Recent, pandemia și războiul din Ucraina au testat rezistența regiunii, ceea ce a dus la momentul crucial de a avea conversația despre cum putem face democrațiile noastre mai democratice”, a subliniat Caroline Vernaillen, copreședinta Forumului.
Mai multe detalii cu privire la ediția din 2024 a Forumului Global al Democrației pot fi consultate pe www.2024globalforum.com.  
